P9_TA(2019)0030

Geneticky modifikovaná kukurica MON 89034 × 1507 × MON 88017 × 59122 × DAS-40278-9 a geneticky modifikovaná kukurica obsahujúca kombináciu dvoch, troch alebo štyroch genetických modifikácií MON 89034, 1507, MON 88017, 59122 a DAS-40278-9

Uznesenie Európskeho parlamentu z 10. októbra 2019 o návrhu vykonávacieho rozhodnutia Komisie, ktorým sa povoľuje umiestniť na trh produkty, ktoré obsahujú geneticky modifikovanú kukuricu MON 89034 × 1507 × MON 88017 × 59122 × DAS-40278-9 a geneticky modifikovanú kukuricu obsahujúcu kombináciu dvoch, troch alebo štyroch genetických modifikácií MON 89034, 1507, MON 88017, 59122 a DAS-40278-9, sú z nich zložené alebo vyrobené, podľa nariadenia Európskeho parlamentu a Rady (ES) č. 1829/2003 (D062827/02 – 2019/2829(RSP))

(2021/C 202/05)

Európsky parlament,

— so zreteľom na návrh vykonávacieho rozhodnutia Komisie, ktorým sa povoľuje umiestniť na trh produkty, ktoré obsahujú geneticky modifikovanú kukuricu MON 89034 × 1507 × MON 88017 × 59122 × DAS-40278-9 a geneticky modifikovanú kukuricu obsahujúcu kombináciu dvoch, troch alebo štyroch genetických modifikácií MON 89034, 1507, MON 88017, 59122 a DAS-40278-9, sú z nich zložené alebo vyrobené, podľa nariadenia Európskeho parlamentu a Rady (ES) č. 1829/2003 (D062827/02,

— so zreteľom na nariadenie Európskeho parlamentu a Rady (ES) č. 1829/2003 z 22. septembra 2003 o geneticky modifikovaných potravinách a krmivách (1), a najmä na jeho článok 7 ods. 3 a článok 19 ods. 3,

— so zreteľom na hlasovanie Stáleho výboru pre potravinový reťazec a zdravie zvierat, ktorý je uvedený v článku 35 nariadenia (ES) č. 1829/2003, z 12. júla 2019, ktorým nebolo prijaté žiadne stanovisko, a na hlasovanie odvolacieho výboru zo 16. septembra 2019, ktorým tiež nebolo prijaté žiadne stanovisko,

— so zreteľom na článok 11 a 13 nariadenia Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (2),

— so zreteľom na stanovisko prijaté Európskym úradom pre bezpečnosť potravín (ďalej len „EFSA“) 28. novembra 2018 a uverejnené 14. januára 2019 (3),

— so zreteľom na svoje predchádzajúce uznesenia, v ktorých namieta proti povoľovaniu geneticky modifikovaných organizmov (ďalej len „GMO“) (4),

— so zreteľom na návrh uznesenia Výboru pre životné prostredie, verejné zdravie a bezpečnosť potravín,

— so zreteľom na článok 112 ods. 2 a 3 rokovacieho poriadku,

A. keďže 6. februára 2013 spoločnosť Dow AgroSciences Europe predložila v mene spoločnosti Dow AgroSciences LLC žiadosť príslušnému holandskému vnútroštátnemu orgánu (ďalej len „žiadosť“) o uvedenie na trh potravín, zložiek potravín a krmív, ktoré obsahujú geneticky modifikovanú kukuricu MON 89034 × 1507 × MON 88017 × 59122 × DAS-40278-9 („kukurica s kumulovanou genetickou modifikáciou“ – stacked GM maize), sú z nej zložené alebo vyrobené, v súlade s článkami 5 a 17 nariadenia (ES) č. 1829/2003; keďže táto žiadosť sa vzťahuje aj na uvedenie na trh produktov, ktoré obsahujú kukuricu s kumulovanou genetickou modifikáciou na iné účely ako potraviny a krmivá, s výnimkou pestovania;

B. keďže žiadosť sa týkala uvedenia na trh produktov, ktoré obsahujú, sú zložené alebo vyrobené z 25 čiastkových kombinácií jednorazových transformačných zmien, ktorými vzniká kukurica s kumulovanou genetickou modifikáciou; keďže 11 z týchto čiastkových kombinácií už bolo schválených (5); keďže na zvyšných 14 čiastkových kombinácií sa okrem kukurice s kumulovanou genetickou modifikáciou vzťahuje návrh vykonávacieho rozhodnutia Komisie;

C. keďže 28. novembra 2018 úrad EFSA v súlade s článkami 6 a 18 nariadenia (ES) č. 1829/2003 prijal kladné stanovisko, ktoré bolo uverejnené 14. januára 2019 (6);

D. keďže kukurica s kumulovanou genetickou modifikáciou vzniká piatimi genetickými modifikáciami kukurice a umožňuje rezistenciu voči herbicídom s obsahom glufozinátu, glyfozátu a 2,4-D, pričom tiež vzniká šesť insekticídnych proteínov (Bt alebo Cry proteíny): Cry1A.105, Cry2Ab2, Cry1F a CryBb1, ktoré sú toxické pre určité larvy radu Lepidoptera, a Cry34Ab1 a Cry25Ab1, ktoré sú toxické pre určité larvy z radu Coleoptera (7);

Pripomienky členských štátov

E. keďže počas trojmesačného obdobia na konzultácie (8) členské štáty predložili úradu EFSA početné kritické pripomienky tiež k tomu, že s ohľadom na dlhodobé účinky na rozmnožovanie alebo na vývoj príslušných potravín a/alebo krmív nie je možné dospieť ku konečnému záveru (najmä pokiaľ ide o potraviny), že pred dokončením posúdenia rizík sú potrebné ďalšie informácie, že analýza zloženia poukazuje na nedostatočnú ekvivalenciu kukurice s kumulovanou genetickou modifikáciou a jej tradičného ekvivalentu a že preto nie je možné zaručiť bezpečnosť, že plán monitorovania životného prostredia po uvedení na trh je nedostatočný a že je potrebný ďalší výskum biologickej úlohy a aktivity Cry proteínov u cicavcov skôr, než ich možno považovať za bezpečné;

F. keďže žiadateľ neposkytol žiadne experimentálne údaje pre 14 zatiaľ nepovolených čiastkových kombinácií kukurice s kumulovanou genetickou modifikáciou (9); keďže transformačné udalosti by sa nemali povoľovať bez dôkladného posúdenia experimentálnych údajov pre každú čiastkovú kombináciu;

Doplnkové herbicídy

G. keďže z viacerých štúdií vyplýva, že geneticky modifikované plodiny odolné voči herbicídom vedú k vyššiemu používaniu uvedených herbicídov (10); keďže sa preto musí predpokladať, že kukurica s kumulovanou genetickou modifikáciou bude vystavená vyšším, ako aj opakovaným dávkam glufozinátu, glyfozátu a 2,4-D, a preto môže byť pri zbere prítomné väčšie množstvo rezíduí;

H. keďže podľa koordinovaného viacročného kontrolného programu Únie na roky 2020, 2021 a 2022 nie sú členské štáty povinné merať v dovážanej kukurici rezíduá glyfozátu, glufozinátu ani 2,4-D (11); keďže nemožno vylúčiť, že maximálne úrovne rezíduí MLR povolené v Únii, ktoré boli zavedené na ochranu zdravia spotrebiteľov, budú u kukurice s kumulovanou genetickou modifikáciou alebo produktov z nej prekročené;

I. keďže naďalej pretrvávajú otázky v súvislosti s karcinogenitou glyfozátu; keďže v novembri 2015 úrad EFSA dospel k záveru, že karcinogenita glyfozátu nie je pravdepodobná; keďže Medzinárodná agentúra pre výskum rakoviny Svetovej zdravotníckej organizácie v roku 2015 naopak glyfozát zaradila medzi pravdepodobné karcinogény pre človeka;

J. keďže podľa úradu EFSA chýbajú toxikologické údaje potrebné na posúdenie rizík pre spotrebiteľov, pokiaľ ide o viaceré produkty rozkladu glyfozátu relevantného pre geneticky modifikované plodiny odolné voči glyfozátu (12);

K. keďže u geneticky modifikovaných rastlín môže samotná genetická modifikácia mať vplyv na to, ako rastlina metabolizuje doplnkové herbicídy, a zloženie, a teda aj toxicitu produktov rozkladu (metabolitov); keďže podľa úradu EFSA tomu v prípade glyfozátu (13) ako doplnkového herbicídu tak naozaj je;

L. keďže glufozinát je zaradený do kategórie 1B ako toxický pre reprodukciu, a preto sa naň vzťahujú hraničné kritériá stanovené v nariadení (ES) č. 1107/2009 Európskeho parlamentu a Rady (14); keďže platnosť povolenia glufozinátu na používanie v Únii sa skončila 31. júla 2018 (15);

M. keďže nezávislý výskum vyjadruje znepokojenie z rizík, ktoré aktívna látka 2,4-D predstavuje v súvislosti s embryonálnym vývojom, vrodenými chybami a narušením endokrinného systému;

N. keďže v nedávno zverejnenom článku odborník v oblasti vývoja geneticky modifikovaných rastlín spochybňuje bezpečnosť geneticky modifikovaných plodín odolných voči 2,4-D z dôvodu ich degradácie na cytotoxický produkt rozkladu 2,4-dichlórfenol (2,4-DCP) (16);

Bt proteíny

O. keďže podľa viacerých štúdií boli pozorované vedľajšie účinky, ktoré po expozícii Bt proteínom môžu mať vplyv na imunitný systém, a tiež že niektoré Bt proteíny môžu mať adjuvantné vlastnosti (17), čo znamená, že môžu zvyšovať alergénne vlastnosti iných proteínov, s ktorými prichádzajú do styku;

P. keďže podľa menšinového stanoviska, ktoré zaujal člen panelu úradu EFSA pre GMO pri posudzovaní podobnej, ale inej kukurice s kumulovanou genetickou modifikáciou a jej čiastkových kombinácií, hoci nikdy neboli zistené žiadne nežiaduce účinky na imunitný systém v žiadnej aplikácii s exprimovanými Bt proteínmi, nemohli byť „pozorované v rámci toxikologických štúdií […], ktoré sa v súčasnosti odporúčajú a vykonávajú na účely posudzovania bezpečnosti geneticky modifikovaných rastlín v úrade EFSA, pretože neobsahujú príslušné testy na tento účel“ (18);

Q. keďže z nedávnej štúdie vyplýva, že rapídny nárast využívania semien ošetrených neonikotínoidmi v Spojených štátoch sa časovo zhoduje so zvýšenou výsadbou geneticky modifikovanej Bt kukurice (19); keďže Únia zakázala používanie troch neonikotínoidov v exteriéri, a to aj na obaľovanie semien, z dôvodu ich vplyvu na včely medonosné a iné opeľovače (20);

R. keďže posudzovanie rezíduí herbicídov a ich metabolitov v geneticky modifikovaných rastlinách, ako aj ich potenciálnych interakcií s Bt proteínmi je mimo pôsobnosti skupiny EFSA pre geneticky modifikované organizmy;

Nedemokratický proces

S. keďže Stály výbor pre potravinový reťazec a zdravie zvierat podľa článku 35 nariadenia (ES) č. 1829/2003 hlasovaním z 12. júla 2019 a odvolací výbor, ktorý zasadal 16. septembra 2019, rozhodli, že sa nevydá žiadne stanovisko, čo znamená, že kvalifikovaná väčšina členských štátov povolenie nepodporila;

T. keďže Komisia tak v dôvodovej správe k legislatívnemu návrhu predloženému 22. apríla 2015, ktorým sa mení nariadenie (ES) č. 1829/2003, pokiaľ ide o možnosť členských štátov obmedziť alebo zakázať používanie geneticky modifikovaných potravín a krmív na svojom území, ako aj v dôvodovej správe k legislatívnemu návrhu predloženému 14. februára 2017, ktorým sa mení nariadenie (EÚ) č. 182/2011, vyjadrila poľutovanie nad tým, že od nadobudnutia účinnosti nariadenia (ES) č. 1829/2003 Komisia prijímala rozhodnutia o povolení bez podpory stanoviska výboru členských štátov, a že vrátenie spisu Komisii na konečné rozhodnutie, ktoré by malo byť skutočne výnimkou z postupu ako takého, sa stalo normou pri rozhodovaní o povoľovaní geneticky modifikovaných potravín a krmív; keďže predseda Komisie pri viacerých príležitostiach odsúdil uvedenú prax ako nedemokratickú (21);

U. keďže počas svojho ôsmeho volebného obdobia Európsky parlament prijal uznesenia, v ktorých namietal proti umiestňovaniu GMO na trh ako potraviny a krmivá (33 uznesení) a pestovaniu GMO v Únii (tri uznesenia); keďže v prospech povolenia žiadneho z týchto GMO sa nevytvorila kvalifikovaná väčšina členských štátov; keďže napriek vlastnému uznaniu nedostatočnej demokracie, nízkej podpore členských štátov a námietkam Európskeho parlamentu Komisia aj naďalej povoľuje GMO, hoci takúto zákonnú povinnosť nemá;

1. domnieva sa, že návrh vykonávacieho rozhodnutia Komisie prekračuje rámec vykonávacích právomocí, ktoré sú ustanovené v nariadení (ES) č. 1829/2003;

2. domnieva sa, že návrh vykonávacieho rozhodnutia Komisie nie je v súlade s právom Únie, pretože nie je zlučiteľný s cieľom nariadenia (ES) č. 1829/2003, ktorým je podľa všeobecných zásad uvedených v nariadení Európskeho parlamentu a Rady (ES) č. 178/2002 ( 22 ) poskytovať základ na zabezpečenie vysokej miery ochrany ľudského života a zdravia, zdravia a dobrých životných podmienok zvierat, životného prostredia a záujmov spotrebiteľov v súvislosti s geneticky modifikovanými potravinami a krmivami a súčasne zabezpečovať efektívne fungovanie vnútorného trhu;

3. vyzýva Komisiu, aby stiahla svoj návrh vykonávacieho rozhodnutia;

4. opätovne potvrdzuje svoje odhodlanie pokračovať v práci na návrhu Komisie, ktorým sa mení nariadenie (EÚ) č. 182/2011; vyzýva Radu, aby bezodkladne pokročila vo svojej práci na uvedenom návrhu Komisie;

5. vyzýva Komisiu, aby pozastavila akékoľvek vykonávacie rozhodnutie o žiadostiach o povolenie GMO, kým sa postup povoľovania neupraví tak, aby sa odstránili nedostatky súčasného postupu, ktorý sa ukázal ako nedostatočný;

6. vyzýva Komisiu, aby stiahla návrhy povolení GMO, ak Stály výbor pre potravinový reťazec a zdravie zvierat nevydal stanovisko, či už na účely pestovania, alebo použitia v potravinách alebo krmivách;

7. vyzýva Komisiu, aby nepovolila žiadne geneticky modifikované rastliny odolné voči herbicídom bez úplného posúdenia rezíduí z postrekov doplnkovými herbicídmi, ich metabolitov a komerčných prípravkov, ktoré sa používajú v krajinách, kde sa rastliny pestujú;

8. vyzýva Komisiu, aby posudzovanie rizík používania doplnkových herbicídov a ich rezíduí v plnej miere začlenila do posudzovania rizík geneticky modifikovaných rastlín odolných voči herbicídom bez ohľadu na to, či je geneticky modifikovaná plodina určená na pestovanie v Únii alebo sa do Únie dováža ako potravina alebo krmivo;

9. vyzýva Komisiu, aby nepovoľovala dovoz žiadnych geneticky modifikovaných rastlín na použitie v potravinách alebo krmivách, u ktorých bola vyvolaná tolerancia voči herbicídu, ktorého použitie v Únii nie je povolené, v tomto prípade glufozinátu;

10. vyzýva Komisiu, aby nepovoľovala žiadne čiastkové kombinácie transformačných zmien, kým ich úrad EFSA dôkladne nevyhodnotí na základe úplných údajov, ktoré poskytne žiadateľ;

11. osobitne sa domnieva, že na schválenie čiastkových kombinácií, pre ktoré neboli poskytnuté žiadne bezpečnostné údaje a ktoré ešte neboli testované ani vytvorené, je v rozpore so zásadami všeobecného potravinového práva, ako je stanovené v nariadení (ES) č. 178/2002;

12. vyzýva úrad EFSA, aby ďalej rozvíjal a systematicky používal metódy umožňujúce identifikovať nežiaduce účinky transformačných zmien, ktoré sú známe a očakávané, napríklad v súvislosti adjuvantnými vlastnosťami Bt toxínov;

13. poveruje svojho predsedu, aby postúpil toto uznesenie Rade, Komisii a vládam a parlamentom členských štátov.

(1) Ú. v. EÚ L 268, 18.10.2003, s. 1.

(2) Ú. v. EÚ L 55, 28.2.2011, s. 13.

(3) Vedecké stanovisko k posúdeniu geneticky modifikovanej kukurice MON 89034 × 1507 × MON 88017 × 59122 × DAS-40278-9 a čiastkových kombinácií nezávisle od ich pôvodu na použitie v potravinách a krmivách, dovoz a spracovanie podľa nariadenia (ES) č. 1829/2003 (žiadosť EFSA-GMO-NL-2013-133), Vestník EFSA (EFSA Journal), 2019, 17(1):5521, https://efsa.onlinelibrary.wiley.com/doi/epdf/10.2903/j.efsa.2019.5521.

(4) Počas svojho 8. volebného obdobia prijal Európsky parlament 36 uznesení, v ktorých namietal proti povoľovaniu GMO.

(5) 1507 × 59122 povolená vykonávacím rozhodnutím Komisie (EÚ) 2018/1110; 89034 x 88017 povolená vykonávacím rozhodnutím Komisie (EÚ) 2018/2046; a MON 89034 × 1507 × MON 88017 × 59122, MON 89034 × 1507 × MON 88017, MON 89034 × 1507 × 59122, MON 89034 × MON 88017 × 59122, 1507 × MON 88017 × 59122, MON 89034 × 1507, MON 89034 × 59122, 1507 × MON 88017, MON 88017 × 59122 povolená vykonávacím rozhodnutím Komisie 2013/650/EÚ.

(6) Vedecké stanovisko k posúdeniu geneticky modifikovanej kukurice MON 89034 × 1507 × MON 88017 × 59122 × DAS-40278-9 a čiastkových kombinácií nezávisle od ich pôvodu na použitie v potravinách a krmivách, dovoz a spracovanie podľa nariadenia (ES) č. 1829/2003 (žiadosť EFSA-GMO-NL-2013-133), Vestník EFSA (EFSA Journal), 2019, 17(1):5521, https://efsa.onlinelibrary.wiley.com/doi/epdf/10.2903/j.efsa.2019.5521.

(7) Pozri stanovisko EFSA, s. 10-11.

(8) Príloha G, Pripomienky členských štátov http://registerofquestions.efsa.europa.eu/roqFrontend/questionLoader?question=EFSA-Q-2013-00210.

(9) Pozri stanovisko EFSA, s. 4.

(10) Pozri napríklad Bonny, S.: Genetically Modified Herbicide-Tolerant Crops, Weeds, and Herbicides: Overview and Impact (Geneticky modifikované plodiny tolerantné voči herbicídom, burina a herbicídy: Prehľad a vplyv), Environmental Management, 2016, 57(1): 31-48.

https://www.ncbi.nlm.nih.gov/pubmed/26296738 a Benbrook, C.M., Impacts of genetically engineered crops on pesticide use in the U.S. – the first sixteen years (Vplyv geneticky modifikovaných plodín na používanie pesticídov v USA – prvých šestnásť rokov), Environmental Sciences Europe, 2012, 24(24), https://enveurope.springeropen.com/articles/10.1186/2190-4715-24-24.

(11) Vykonávacie nariadenie Komisie (EÚ) 2019/533 z 28. marca 2019 o koordinovanom viacročnom kontrolnom programe Únie na roky 2020, 2021 a 2022 s cieľom zabezpečiť dodržiavanie maximálnych hladín rezíduí pesticídov a posúdiť vystavenie spotrebiteľov rezíduám pesticídov v potravinách rastlinného a živočíšneho pôvodu a na nich (Ú. v. EÚ L 88, 29.3.2019, s. 28).

(12) Záver úradu EFSA k partnerskému preskúmaniu posudzovania rizík pesticídov s účinnou zložkou glyfozát, Vestník EFSA 2015; 13(11):4302, s. 3, https://www.efsa.europa.eu/en/efsajournal/pub/4302.

(13) Preskúmanie úradu EFSA existujúcich maximálnych hladín rezíduí glyfozátu podľa článku 12 nariadenia (ES) č. 396/2005, 17. mája 2018, s. 12, https://www.efsa.europa.eu/fr/efsajournal/pub/5263.

(14) Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009, s. 1).

(15) https://ec.europa.eu/food/plant/pesticides/eu-pesticides-database/public/?event=activesubstance.detail&language=SK&selectedID=1436

(16) Lurquin, P. F., Production of a toxic metabolite in 2, 4-D-resistant GM crop plants (Vznik toxického metabolitu u geneticky modifikovaných plodín odolných voči 2, 4 – D), 3 Biotech, 2016,

6 ods. 1: 1-4. https://link.springer.com/article/10.1007/s13205-016-0387-9#CR25.

(17) Pokiaľ ide o preskúmanie, pozri Rubio Infante, N. & Moreno-Ferros, L., An overview of the safety and biological effects of Bacillus thuringiensis Cry toxins in mammals (Prehľad bezpečnosti a biologických účinkov Cry toxínov mikroorganizmu Bacillus thuringiensis na cicavce), Journal of Applied Toxicology, 2016, 36 (5): 630-648.

http://onlinelibrary.wiley.com/doi/10.1002/jat.3252/full

(18) Žiadosť EFSA-GMO-DE-2010-86 (kukurica Bt11 3 MIR162 3 1507 3 G21 a tri podskupiny nezávisle od ich pôvodu), menšinové stanovisko, J.M. Wal, člen vedeckej skupiny EFSA pre GMO, máj 2018, https://efsa.onlinelibrary.wiley.com/doi/epdf/10.2903/j.efsa.2018.5309, s. 34.

(19) Douglas, M.R. & Tooker, J.F., Large-Scale Deployment of Seed Treatments Has Driven Rapid Increase in Use of Neonicotinoid Insecticides and Preemptive Pest Management in U.S. Field Crops (Rozsiahle nasadenie ošetrovania semien viedlo k rapídnemu nárastu v používaní neonikotínoidných insekticídov a preventívnej ochrane proti škodcom plodín v USA), Environmental Science & Technology. 2015, 49 ods. 8: 5088-5097, https://pubs.acs.org/doi/10.1021/es506141 g.

(20) https://ec.europa.eu/food/plant/pesticides/approval_active_substances/approval _renewal/neonicotinoids_en

(21) Pozri napr. úvodné vyhlásenie z plenárnej schôdze Európskeho parlamentu uvedené v politických usmerneniach pre novú Európsku komisiu (Štrasburg 15. júla 2014) alebo správu o stave Únie za rok 2016 (Štrasburg 14. septembra 2016).

(22) Nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (Ú. v. ES L 31, 1.2.2002, s. 1).